钦定古今图书集成/明伦汇编/闺媛典/第001卷 > 《礼记》 > 《内则》
## 钦定古今图书集成/明伦汇编/闺媛典/第001卷 > 《礼记》 > 《内则》

妇事舅姑，如事父母。“鸡初鸣，咸盥漱，栉縰，笄总衣绅，
左佩纷帨刀砺，小觿金燧，右㐽箴管线纩施縏袠，大
觿木燧，衿缨綦屦。”

郑氏曰：“笄，今簪也。衣绅，衣而著绅。縏，小囊也。縏、袠言施，明为箴、管、线、纩有之。衿犹结也。妇人有缨，示系属也。” 孔氏曰：“此论女事父母、妇事舅姑，所服之衣、所佩之物，皆异于男子。妇人之笄，异于上男子笄、縰。” 故郑于此注始云：“笄，今簪也。袠，刺也。” 以针刺袠而为縏囊，故云“縏袠。” 馀物皆不言施，独于箴、管、线、纩之下而言“施縏袠，明为四物而施矣。” 新安朱氏曰：“妇人不冠，则所谓髻笄，即为固髻之用，亦名为簪，而非如二弁之簪矣。” 山阴陆氏曰：“白地绣谓之纷。纷，绣也；纯，画也。《周官》：‘五色纷纯，即《书》所谓‘元纷纯，黑地五采缋。凡纯，黼纯为上，画纯次之，纷纯又次之，其最后缋纯。缋纯一名缀纯，以此箴管，管所以管箴刀砺’’” ，砺，所以砺刀。衿缨以衿结缨，綦屦以綦约屦。缨或谓之緌，亦或谓之帨。《昏礼》：“母施衿结帨。妇人谓嫁曰归，以有系属为正。” 严陵方氏曰：“针贮以管，线贮以纩。衿，衣小带也。《士昏礼》所谓‘母施衿’是矣。缨非冠缨之缨，《诗》所谓‘亲结其缡’是矣。缨示有属，缡示有别，别于此则属于彼矣。綦屦，即著綦于屦，与前” 互文耳。

以适父母舅姑之所。及所，下气怡声，问衣燠寒，疾痛
苛痒，而敬抑搔之。出入，则或先或后，而敬扶持之。进
盥，少者奉槃，长者奉水，请沃盥，盥卒授巾，问所欲而
敬进之，柔色以温之，“𫗴酏、酒、醴、芼、羹、菽、麦、蕡、稻、黍、粱、
秫惟所欲，枣栗饴蜜以甘之，菫、荁、枌、榆、兔、甍、滫瀡以
滑之，脂膏以膏之。”父母舅姑必尝之而后退。

郑氏曰：适，之也。怡，悦也。苛，疥也。抑，按搔摩也。先后之，随时便也。槃，承盥水者，巾以涗手，温藉也。承尊者必和颜色。酏，粥也。芼，菜也。蕡，熬枲实。荁，菫类也。冬用菫，夏用荁。榆白曰枌，兔新生者。甍，干也。秦人溲曰滫，齐人滑曰瀡。必尝之而后退者，敬也。

父母舅姑将坐，奉席请何乡；将衽，长者奉席请何趾，
少者执床与坐，御者举几，敛席与簟，县衾箧枕，敛簟
而襡之。

郑氏曰：“将衽，谓更卧处。襡，韬也，须卧乃敷之也。” 山阴陆氏曰：“少者执床与坐，侍者举几，则父母舅姑兴矣。子妇敛襡，以是为节。” 《说文》云：“‘床安身之坐者’。至于恭坐，则席县衾，敛衾而县之；箧枕，敛枕而箧之。”

父母舅姑之衣衾簟席枕几，不传杖屦，祗敬之勿敢近。敦牟卮匜，非馂莫敢用与恒食饮，非馂莫之敢饮
食。

郑氏曰：“传，移也。” 牟，读曰堥。卮匜，酒浆器。敦、牟，黍稷器。馂乃用之。恒，常也。旦夕之常食，馂乃食之。孔氏曰：“杖屦是尊者服御之重，弥须恭敬，故云‘祗敬之，勿敢偪近也。敦则《周礼》有玉敦，今之杯盂也’。” 《隐义》曰：“堥，土釜也，今以木为器，象土釜之形。卮，酒器；匜，盛水浆之器。与，及也。接上敦牟之文。非但不敢用，及父母常食饮” 食。非因馂时。莫敢饮食。

父母在，朝夕恒食，子妇佐馂，既食，恒馂。父没母存，冢
子御食，群子妇佐馂，如初。

郑氏曰：“子妇佐馂妇，皆与夫馂也。既食恒馂，每食馂而尽之，末有原也。御食，侍食也，谓长子侍母食也。侍食者不馂其妇，犹皆馂也。” 孔氏曰：“以父母食不能尽，故子妇佐助馂食之使尽，勿使有馀而再设也。” “群子妇，谓冢子之众弟妇也。如初者，如上父母在，子妇佐馂之礼。” 山阴陆氏曰：“言群子妇佐馂，不言冢妇，冢妇” 不与也。盖舅没则姑老，冢妇代政矣。

“在父母舅姑之所，有命之应唯敬对，进退周旋慎齐，
升降、出入、揖游，不敢哕噫，嚏咳、欠伸、跛倚、睇视不敢
唾洟，寒不敢袭，痒不敢搔，不有敬事，不敢袒裼，不涉
不撅。亵衣衾不见里父母，唾洟不见冠。带垢，和灰请
漱；衣裳垢，和灰请澣；衣裳绽裂，《纫箴》请补。缀五日则
燂汤请浴，三日具沐。其间面垢，燂潘请靧，足垢，燂汤”
请洗。

郑氏曰：“慎齐。” 齐，庄也。睇，倾视也。《易》曰：“明夷睇于左股。” 袭，谓重衣也。不有敬事，不敢袒裼，父党无容也。撅，揭衣也。亵衣衾不见里，为其可秽；父母；唾洟不见，辄刷去之也。手曰漱，足曰澣。和，渍也。绽，犹解也。潘，米汁也。严陵方氏曰：“应以唯，则无诺也。周旋者，周回而旋转也。揖游者，揖让而游息也。哕噫嚏咳，则声为不恭；欠” 伸、跛倚、睇视，则貌为不恭。唾洟，则声貌俱为不恭矣。故每不敢为也。寒不敢袭，痒不敢搔，则不敢适己之便故也。父母唾洟不见，致其洁也；靧面以潘，贵其滑也。

男不言内，女不言外。非祭非丧，不相授器。其相授，则
女受以篚。其无篚，则皆坐奠之，而后取之。外内不共
井，不共湢浴，不通寝席，不通乞假。男女不通衣裳。内
言不出，外言不入。女子出门，必拥蔽其面。夜行以烛，
无烛则止。道路，“男子由右，女子由左。”

郑氏曰：“男不言内，女不言外，谓事业之次序。祭严，丧遽授器，不嫌也。奠，停地也。湢，浴室也。拥，犹障也。” 长乐刘氏曰：“男者学业于外，志于四方者也，不当与知内政，复何言哉？女者正洁于内，志于四德者也，不当与知外政，亦何言哉？言则乱于先王正家之法矣，非丧祭之严且敬也，无急事，不相授器焉。其相授也，女则用篚，否则奠之于地。外内不共井，嫌同汲也。不共湢浴，嫌相亵也。不通寝席，嫌相亲也。不通乞假，嫌往来也。不通衣裳，恶淆杂也。内言不出，恶交于外也；外言不入，恶交于内也。有烛则行，夜有不可得而已也；无烛则止，行则涉于不明也。” 严陵方氏曰：“女受以篚，则男所受可知。言女受而不及男者，受” 阴事，女以受为正故也。奠谓定之于地也，以于地，故坐奠之。坐亦跪也，与《曲礼》言坐而迁之同义。拥蔽其面者，恶外有所亵也。庆源辅氏曰：“内外异事，男女异职，非祭非丧，不相授器者，祭严则不嫌丧遽有不暇，其相授则女授以篚，其无篚则坐奠而后取，惟当时所授受必如此，故于丧祭有不暇也。” 井湢一定，故言“不共寝席。” 衣衾可移易，故言“不通外内。” 泛也，男女切也，无烛则止，自防者至矣。

子妇孝者敬者，父母舅姑之命，勿逆勿怠。若饮食之，
虽不耆，必尝而待加之。衣服虽不欲，必服而待加之。
事人代之。己虽弗欲，姑与之而姑使之，而后复之。

郑氏曰：“尝而待，待后命。而去。服而待，待后命。释藏也。” 庆源辅氏曰：“父母舅姑之命，或有未便而不能委曲，将顺之而遽逆之，而遂怠焉，犹未能尽爱敬之道也，必如后所言然后可。”

舅没则姑老，冢妇所祭祀宾客，每事必请于姑，介妇
请于冢妇。舅姑使冢妇，毋怠不友，无礼于介妇。舅姑
若使介妇，毋敢敌耦于冢妇，不敢并行，不敢并命，不
敢并坐。

郑氏曰：“姑老，谓传家事于长妇也。必请于姑者，妇虽受传，犹不敢专行也。介妇，众妇也。‘请于冢妇，以其代姑之事。毋怠者，虽有勤劳，不敢懈倦也’。” 严陵方氏曰：“妇人以从人为事，故冢子之妻谓之冢妇，犹之宗子之妻谓之宗妇也。‘舅姑使冢妇毋怠者，不以居长而敢自怠。‘毋敢敌耦于冢妇者，两相亢为敌，两相合为耦’’。” 言事之劳逸不敢与冢妇均也，不敢并行并坐，亦毋敢敌耦之事也。《庆源辅》

氏曰：“舅没则姑老，不以年计之也，有妇则可以传家事矣。然至于祭祀宾客，礼之大者，亦必请命于姑，然后从事夫，然后妇姑各得其宜，介妇不敢敌耦于冢妇。必如是，而后冢妇之志行，而家事宜矣。”

新安朱氏曰：“不友无礼于介妇” ，此句之义未详，或疑“友” 当作“敢。” 江陵项氏曰：“不友无礼于介。”

妇当连上下文读之。上文云：“舅姑使冢妇，毋怠不友，无礼于介妇” ，言舅姑若任使冢妇，冢妇毋得以尊自怠而凌辱众妇，令其代己也。不友谓烦虐之，无礼谓麾叱之，怠也，不友也，无礼也。三者皆当以“毋” 字统之。下文云：“舅姑若使介妇，毋敢敌耦于冢妇，不敢并行，不敢并命，不敢并坐。” 亦谓不得恃舅姑之使令而傲“冢妇也” 两节皆主使令言之。

凡妇不命适私室，不敢退。妇将有事，大小必请于舅
姑。子妇无私货，无私畜，无私器，不敢私假，不敢私与。
妇或赐之饮食、衣服、布帛、佩帨、茝兰，则受而献诸舅
姑。舅姑受之则喜，如新受赐。若反赐之，则辞。不得命，
如更受赐，藏以待乏。妇若有私亲兄弟，将与之，则必
复请其故赐而后与之。

郑氏曰：“妇侍舅姑者也，故不命。适私室，不敢退，不敢专行，故大小必请于舅姑。家事统于尊，故无私货、私畜、私器、私假、私与。或赐之者，谓私亲兄弟，藏以待乏，待舅姑之乏也。不得命者，不见许也。” 严陵方氏曰：“私室，即妇室也。其视舅姑之室，若公所故也。子妇无私货，以至不敢私与，以家事统于尊故也。茝、兰，皆香草” 也，而献诸舅姑者，不敢私受人故也。“请其故赐而后与之” 者，不敢私与人故也。

子生，男子设弧于门左，女子设帨于门右。三日始负
子，男射女“否。”

郑氏曰：“弧者，示有事于武；帨者，事人之佩巾，表男女始有事也。” 山阴陆氏曰：“设帨，知有酒食之事而已。” 严陵方氏曰：“设弧于门左左者，天道所尊；设帨于门右右者，地道所尊。”

三月之末，择日翦发为鬌，男角女羁，否则男左女右。

郑氏曰：鬌所遗发也。夹囟曰角，午达曰羁。孔氏曰：三月翦发，所留不翦者谓之鬌。囟者，是首脑之上缝，故《说文》云：“十其字，象小儿脑不合也。” 夹囟两旁，当角之处，留发不翦曰角。午达者，案《仪礼》云：“度尺而午。” 注云：“一纵一横曰午。” 今女翦发留其顶上，纵横各一，相交通达，故云午达。不如两角相对，但纵横各一在顶上，故曰羁。羁者，只也。严陵方氏曰：“角则相对，以其耦也；羁则相午，以其奇也。扬雄所谓羁角之哺果而啖之是矣。或男耦而女奇，取阴阳之相须也；或男左而女右，取阴阳之相类也。”

子能食，食教以右手。能言。男唯女俞，男鞶革，女鞶丝。

郑氏曰：“俞，然也。鞶，小囊盛帨巾者。男用韦，女用缯。”

女子十年不出，姆教“婉娩听从。”执麻枲，治丝茧，织纴
组𬘓，学女事，以共衣服。观于祭祀，纳酒浆、笾豆菹醢，
礼相助奠。

郑氏曰：“不出恒居内也。婉谓言语也。娩之言媚也。媚谓容貌也。𬘓，绦也。” 观于祭祀以下，当及女时而知。孔氏曰：“自此至右手一节，论女子自幼及嫁为女事之礼。” 案《九嫔注》云：“妇德贞顺，妇言辞令，妇容婉娩，妇功丝枲。” 则婉娩合为妇容。郑以此上下备其四德，以婉为妇言，娩为妇容，听从为妇顺，执麻枲以为妇功，组“𬘓皆为绦，纴谓缯帛。或云组是绶也。然则薄阔为组，似绳者为𬘓。下云‘十有五年而笄’，此观于祭祀，是未嫁之前观看，须于庙外纳此酒浆、笾豆、菹醢之等，置于神坐，一纳包此六事也。” 严陵方氏曰：“不出，谓常居闺阁之内也。听则有所受，从则无所违，皆女德也。执麻枲，则绩事也；治丝茧，则蚕事也。织以机纴，以箴组绶属，凡此皆学女事，以共衣服之用也。观于祭祀，则欲其习熟是事故也，非特观之而已，又且纳酒浆笾豆菹醢等物，以致其礼，相助长者而奠之于神焉。” 庆源辅氏曰：“婉有委曲之意，娩有迟缓之意，听从所谓以顺为正也。妇人之容德，莫此为盛也。‘执’，与孔子‘执御’之‘执’同，治有慎意，安于执麻枲，而慎于治丝茧。夫教也，始于德容，中于女工之事，终于祭祀之礼。妇人之事尽是矣。” 山阴陆氏曰：“《诗》曰：‘绿兮丝兮，女所治兮’。所谓治有如此者，若麻枲，女工之事烦缛者也，是故谓之‘执’。即言观祭祀，兼纳酒浆，亦观也。礼相、礼相者，助奠，助长者奠礼相以貌，助奠以力。” 新安朱氏曰：“纳，谓奉而入之。”

十有五年而笄，二十而嫁，有故二十三年而嫁。聘则
为妻，奔则为妾。凡女拜尚右手。

郑氏曰：“十五而笄，谓应年许嫁者。女子许嫁，笄而字之。其未许嫁，二十则笄。” 有故，谓父母之丧。聘，问也。妻之言齐也，以礼聘问，则得与夫敌礼。妾之言接也，闻彼有礼，走而往焉，以得接见于君子也。“右手，阴也。” 孔氏曰：“女拜右手，汉时行之也。” 严陵

方氏曰：“三五而圆者月也，故女子之年至是数而笄。笄者，妇人首饰，盖成人之服也。夫男子冠则有成人之礼，女子笄则当许嫁之时矣。然嫁止于二十，娶必止于三十者，阴以少为美，阳以壮为强故也。然《经》亦举其大略耳。故王氏谓‘女子非二十而后可嫁，以为二十而不嫁，则非礼；男子三十而娶，四十强而仕，推此可知聘言由彼而问此，奔言自此而趋彼。拜尚右手，尊阴道也’。” 江陵项氏曰：“郑氏注《周礼》肃拜云：‘若今妇人撎’。盖古之拜，如今之揖，折腰而已。介胄之士不拜，故以肃为礼，以其不可以折腰也。然则其仪特敛手向身，微作曲势耳。郑氏之所谓撎盖如此，此正今时妇人揖礼也。据郑氏说，则汉时妇” 人之拜，不过如此。或者乃谓自唐武氏始尊妇人，不令拜伏，则妄误之甚矣。周天元时，令妇人拜天台，作男子拜，则虽虏俗妇人，亦不作男子拜也。况古者男子之拜，但如今人之揖，则妇人之拜，安得已如今之伏？此理之必无者也。大抵今之男子，以古男子之拜为揖，故其拜也，加之以跪伏为稽颡之容。今之妇人，亦以古妇人之拜为揖，故其拜也，加之以拳，曲作虚坐之势，视古已加，不得为之减矣。此《经》“尚右手” 者，特言“敛手右向” ，如孔子“拱而尚右” 之尚，非若今用手按膝作跪也。男子尚左亦然。古跪自是一礼，与“拜” 与“伏” 不相干。